初，太倉人張溥、張釆集郡中名士為復社。里人陸文聲求入社，不許；詣闕言溥、釆為主盟，倡復社亂天下。之夔罷官。疑溥為之，恨甚。時方母憂家居，縗絰走七千里，伏闕言溥等把持典計，己罷職實其所為，因及復社恣橫狀。章下巡撫，張國維等言之夔去無預溥事，亦被旨譙讓。至溥卒，而事猶未竟。之夔既上書，黃道周惡之，比之人梟。之夔憾道周甚，疑陳子龍輩為溥、釆、道地，乃以黃紙大書道周、子龍及夏允彝、吳偉業、瞿式耜數又人名，云溥、釆輦金數萬，數人者為之囊橐以投東廠。又負書於背，蹩躄行都市通衢，見貴人輿馬過，則舉以愬之蜚語，且上聞。人皆為子龍輩危之。既而鄭鄤之事起，告訐風實自之夔啟之。